Fra i morgen tidlig passer Hjørring Kommunes dagplejere igen børn.

I to dage har dagplejerne strejket, fordi der var udsigt til totalt rygeforbud i deres private hjem. Altså skrappere regler end rygeloven indeholder. I formiddag var dagplejerne samlet til møde, hvor også Knud Størup fra Lokallisten i Hjørring Kommunes byråd deltog. Dagplejerne er blevet overbeviste om, at politikerne i økonomiudvalget ikke vil stemme for et totalt rygeforbud, når der er møde om sagen 23. oktober. Og det fik dem til at gå i arbejde igen. - Lokallisten kan ikke gå ind for de skrappe regler, som der var lagt op til fra Hovedudvalgets side, siger Knud Størup til TV2/Nord.